
VÉLEMÉNY
A Foglalkoztatási és Szociális Bizottság felkéri a Költségvetési Ellenőrző Bizottságot mint illetékes bizottságot, hogy állásfoglalásra irányuló indítványába foglalja bele a következőket:
<RepeatBlock-Dec>
–	tekintettel a Számvevőszéknek a 2024. évi pénzügyi évre vonatkozó költségvetés végrehajtásáról szóló éves jelentésére, az intézmények válaszaival együtt, valamint a Számvevőszék különjelentéseire,
1.	üdvözli az Európai Számvevőszék minősítés nélküli véleményét, amely szerint az EU 2024. évi összevont beszámolója minden lényegi szempontból híven tükrözi az Unió év végi pénzügyi helyzetét;
2.	megjegyzi, hogy a fennálló kötelezettségvállalások teljes összege 2024 végén 507,4 milliárd EUR-t tett ki, beleértve a Next Generation EU-t (NGEU), ami csökkenést jelent a 2023. évi valaha volt legmagasabb értékhez képest, és megjegyzi, hogy ez a szint 33,5 milliárd EUR-val meghaladja a Bizottság 2024. júniusi becslését;
3.	megállapítja, hogy a Számvevőszék által a többéves pénzügyi keret 2. fejezetére (Kohézió, reziliencia és értékek) vonatkozóan becsült hibaarány a 2023. évi 9,3%-ról 2024-ben 5,7%-ra csökkent, de még mindig meghaladja a 2%-os lényegességi küszöböt, aminek következtében a Számvevőszék elutasító véleményt adott ki a költségvetési kiadások jogszerűségéről és szabályszerűségéről; megjegyzi, hogy az e fejezet alá tartozó kiadások a visszatérítésen alapuló jellegük és az összetett szabályok miatt továbbra is magas kockázatúak, és hogy a számszerűsített fő hibatípusok a nem támogatható költségek és projektek, a közbeszerzési eljárások szabálytalanságai és az alapvető dokumentumok hiánya voltak; megerősített fellépésre szólít fel a hibaarány csökkentése érdekében, különösen az új finanszírozási időszakban, és tudomásul veszi a Számvevőszék azon észrevételét, hogy a források kifizetésének összetettsége hatással van a hibakockázatra;
4.	határozottan sajnálja, hogy a Bizottság a kohéziós politikai alapok esetében a 2025–2027-es időszakra 2,7 milliárd EUR visszavont kötelezettségvállalást jelez előre, ami közel hétszer magasabb, mint a 2022-es előrejelzés; aggodalommal állapítja meg, hogy e források általános felhasználási aránya 2024 végén csak 5% volt az előző többéves pénzügyi keret azonos időpontjában mért 14%-hoz képest[footnoteRef:1]; megismétli, hogy ez a felhasználás tartósan alacsony szintjét tükrözi, és ezért felszólítja a tagállamokat ezen alapok gyorsabb végrehajtásának biztosítására; hangsúlyozza, hogy a Bizottságnak meg kell határoznia, hogyan segítheti a tagállamokat az uniós források – különösen a közös rendelkezésekről szóló rendelet szerinti megosztott irányítású alapok – felhasználásának felgyorsításában a felhasználás javítása érdekében, a hatékony és eredményes pénzgazdálkodás tiszteletben tartása mellett; e tekintetben tudomásul veszi a 2021–2027-es programozási időszakra vonatkozó kohéziós politikai alapokról szóló rendeletekkel kapcsolatban a közelmúltban elfogadott jogalkotási javaslatokat[footnoteRef:2], amelyek segíthetnek csökkenteni annak kockázatát, hogy ezen alapoknál visszavonják a kötelezettségvállalásokat; [1:  A 2024. évi uniós ellenőrzésről röviden: Európai Számvevőszék]  [2:   1b COM(2025)0123 és COM(2025)0164] 

5.	emlékeztet arra, hogy a „Gazdasági, társadalmi és területi kohézió” című 2a. alfejezet alatti kiadások az EU tagállamai és régiói közötti különbségek csökkentésére összpontosítanak; hangsúlyozza az uniós kohéziós politika fontosságát a szociális jogok európai pillére, valamint az arra vonatkozó cselekvési terv és annak kiemelt céljai végrehajtásának támogatásában; hangsúlyozza, hogy az EU kohéziós politikája jelentős mértékben hozzájárul az EU foglalkoztatási, szociális, oktatási és készségfejlesztési politikáihoz, beleértve az e területeken végrehajtott strukturális reformokat is;
6.	emlékeztet az ESZA+ fontosságára, amelynek célja a magas szintű foglalkoztatás, a méltányos szociális védelem, képzett és reziliens munkaerő kialakítása, valamint a befogadó és összetartó társadalmak megvalósítása, mivel ezek kulcsfontosságúak a szegénység felszámolásához; megjegyzi, hogy az enyhülés ellenére az infláció továbbra is hatással volt a 2024. évi uniós költségvetésre, növelve a költségeket, és csökkentve az előirányzatok reálértékét és az ESZA+ hatékonyságát; hangsúlyozza, hogy az ESZA+ jelenlegi költségvetése semmi esetre sem elegendő a szociális jogok európai pillérére vonatkozó cselekvési terv céljainak eléréséhez; kiemeli, hogy az ESZA+-nak folyamatos pénzügyi és politikai támogatást kell kapnia az uniós, nemzeti és regionális intézményektől céljainak az elkövetkező években történő megvalósításához; hangsúlyozza, hogy a helyi szinten tevékenykedő civil társadalmi szervezeteket és szociális partnereket be kell vonni az ESZA+ által finanszírozott tevékenységek végrehajtásába; felhívja a Bizottságot, hogy a bölcsődei személyzetet házon belül foglalkoztassa, biztosítva a jó munkakörülményeket és a szerződések stabilitását;
7.	üdvözli, hogy kötelező erejű kötelezettségvállalásaival összhangban és a Parlament ismételt felhívásait követően a Bizottság kísérleti módszertant dolgozott ki a nemek közötti egyenlőséggel kapcsolatos kiadások programszinten történő nyomon követésére és mérésére a 2021–2027-es többéves pénzügyi keretben annak érdekében, hogy javítsa a nemek közötti egyenlőség általános érvényesítését a Bizottság költségvetési eljárásában, és hatékonyabbá tegye a szakpolitika-tervezést és az erőforrások elosztását a nemek közötti egyenlőség céljainak előmozdítása érdekében;
8.	arra kéri a Bizottságot, hogy a lehető leghamarabb hajtsa végre a Számvevőszék fennmaradó ajánlásait.
9.	emlékeztet arra, hogy az EU pénzügyi érdekei védelmének biztosítása érdekében nyomon kell követni az uniós források felhasználását; felhívja a Bizottságot, hogy teljes mértékben használja ki a rendelkezésre álló eszközöket az uniós értékek és a jogállamiság súlyos megsértése egyértelmű kockázatának kezelésére; ezzel összefüggésben emlékeztet a kohéziós politika félidős felülvizsgálatához ezügyben csatolt bizottsági nyilatkozatra;
</RepeatBlock-Dec>

<FootprintIntro>A vélemény előadója kizárólagos felelősségi körében kijelenti, hogy véleményébe nem foglalt bele a kötelező átláthatósági nyilvántartásról szóló intézményközi megállapodás[footnoteRef:3] hatálya alá tartozó olyan érdekképviselőktől vagy harmadik országok hatóságainak – többek között ezen országok diplomáciai képviseleteinek és nagykövetségeinek – olyan képviselőitől kapott észrevételeket, akiket vagy amelyeket az eljárási szabályzat I. mellékletének 8. cikke értelmében fel kell tüntetni ebben a mellékletben.</FootprintIntro> [3:  Intézményközi megállapodás (2021. május 20.) az Európai Parlament, az Európai Unió Tanácsa és az Európai Bizottság között a kötelező átláthatósági nyilvántartásról (HL L 207., 2021.6.11., 1. o., ELI: http://data.europa.eu/eli/agree_interinstit/2021/611/oj).] 

